text: Fond i julehumør: Ekstra gave til beboere på plejecentre
  15 december 2014 kl. 08.58
  Alle beboere på plejecentrene i Esbjerg Kommune får en ekstra julegave. Lida og Oskar Nielsens Fond vil forsøde højtiden for hver enkelt beboer med portvin, rødvin, chokolade og andet godt.
  - Op til december får vi mange henvendelser om støtte. Vi støtter for eksempel hvert år Frelsens Hær, men hvem tænker på de ældre på plejehjemmene? siger bestyrelsesmedlem i Lida og Oskar Nielsens Fond, Ove Brinck Sørensen.
  - Vi synes, det er en rigtig god ide også at gøre noget for dem. Derfor har vi i år besluttet at give samtlige beboere på plejehjemmene i hele Esbjerg Kommune en julegave.
  Borgmester Johnny Søtrup (V) uddeler de første julegaver på Områdecenter Hedelund på onsdag.
  - I Esbjerg Kommune tror vi på, at energi til det gode og sunde liv er et fælles ansvar. Jeg ved, at plejecentrene gør meget for at skabe hyggelige rammer om de ældres jul. Gaven fra Lida og Oskar Nielsens Fond er et værdifuldt bidrag og et fremragende eksempel på, hvordan vi i fællesskab kan skabe et liv med størst mulig livskvalitet her i kommunen, siger borgmesteren.
  Lida og Oskar Nielsens Fond
  